Document ID: 32015D0070

DEĊIŻJONI TA' IMPLIMENTAZZJONI TAL-KUMMISSJONI (UE) 2015/70
tat-3 ta' Diċembru 2014
li tadotta s-sitt aġġornament tal-lista tas-siti ta' importanza Komunitarja għar-reġjun bijoġeografiku Pannonjan
(notifikata bid-dokument C(2014) 9077)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-ħabitats naturali u tal-fawna u l-flora selvaġġa (1), u b'mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun bijoġeografiku Pannonjan imsemmi fl-Artikolu 1(c)(iii) tad-Direttiva 92/43/KEE huwa magħmul minn partijiet tat-territorji tal-Unjoni tar-Repubblika Ċeka, tar-Rumanija u tas-Slovakkja u mit-territorju tal-Unjoni tal-Ungerija, kif speċifikat fil-mappa bijoġeografika approvata fl-20 ta' April 2005 mill-kumitat stabbilit bl-Artikolu 20 ta' dik id-Direttiva, (“il-Kumitat dwar il-Ħabitats”).
(2)
Il-lista inizjali tas-siti ta' importanza Komunitarja għar-reġjun bijoġeografiku Pannonjan, skont it-tifsira tad-Direttiva 92/43/KEE, ġiet adottata bid-Deċiżjoni tal-Kummissjoni 2008/26/KE (2). Dik il-lista ġiet aġġornata l-aħħar bid-Deċiżjonita' Implimentazzjoni tal-Kummissjoni 2013/735/UE (3). Is-siti inklużi fil-lista tas-siti ta' importanza Komunitarja għar-reġjun bijoġeografiku Pannonjan jiffurmaw parti min-netwerk Natura 2000, li huwa element essenzjali għall-ħarsien tal-bijodiversità fl-Unjoni. Biex isir aktar progress fit-twaqqif reali tan-netwerk Natura 2000 u fil-kuntest tal-adattament dinamiku ta' dak in-netwerk, il-listi tas-siti ta' importanza Komunitarja jiġu riveduti regolarment.
(3)
Sa minn Ottubru 2012, l-Istati Membri pproponew siti addizzjonali ta' importanza Komunitarja għar-reġjun bijoġeografiku Pannonjan fi ħdan it-tifsira tal-Artikolu 1 tad-Direttiva 92/43/KEE. L-Istati Membri ressqu wkoll bidliet fit-tagħrif dwar is-siti li jinsabu fil-lista tas-siti ta' importanza Komunitarja għar-reġjun bijoġeografiku Pannonjan.
(4)
Abbażi tal-abbozz tal-lista mfassla mill-Kummissjoni bi qbil ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' ħabitats naturali ta' prijorità jew speċijiet ta' prijorità, għandha tiġi adottata lista aġġornata tas-siti magħżulin bħala siti ta' importanza Komunitarja għar-reġjun bijoġeografiku Pannonjan. L-Artikoli 4(4) u 6(1) tad-Direttiva 92/43/KEE japplikaw mas-siti.li għadhom kif ġew inklużi.
(5)
L-għarfien dwar l-eżistenza u t-tqassim tat-tipi ta' ħabitats naturali u speċijiet qiegħed jevolvi kontinwament minħabba s-sorveljanza mwettqa skont l-Artikolu 11 tad-Direttiva 92/43/KEE.. Għalhekk, l-evalwazzjoni u l-għażla tas-siti fil-livell tal-Unjoni saru bl-użu tal-aqwa tagħrif disponibbli bħalissa.
(6)
Uħud mill-Istati Membri ma pproponewx siti biżżejjed biex jiġu ssodisfati l-ħtiġiet tad-Direttiva 92/43/KEE għal ċerti tipi ta' ħabitats u speċijiet. Barra minn hekk, l-għarfien dwar l-eżistenza u t-tqassim ta' xi wħud mit-tipi ta' ħabitats naturali fl-Anness I u tal-ispeċijiet fl-Anness II għad- Direttiva 92/43/KEE għadu mhux komplut. Għalhekk, għal dawk it-tipi ta' ħabitats u speċijiet, ma jistax jiġi konkluż li n-netwerk Natura 2000 huwa komplut.
(7)
Fl-interess taċ-ċarezza u t-trasparenza, id-Deċiżjoni ta' Implimentazzjoni 2013/735/UE għandha titħassar.
(8)
Il-miżuri previsti f'din id-Deċiżjoni huma skont l-opinjoni tal-Kumitat dwar il-Ħabitats,
ADOTTAT DIN ID-DEĊIŻJONI:
Artikolu 1
Is-sitt aġġornament tal-lista tas-siti ta' importanza Komunitarja għar-reġjun bijoġeografiku Pannonjan kif stabbilit fl-Anness, huwa adottat.
Artikolu 2
Id-Deċiżjoni ta' Implimentazzjoni 2013/735/UE hija b'dan imħassra.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-3 ta' Diċembru 2014.

Labels: 12
18
20